Lodi csata
A lodi csata az első koalíciós háború egyik ütközete volt 1796. május 10-én a Bonaparte Napóleon tábornok által vezetett francia sereg és a Karl Sebottendorf tábornok irányítása alatt álló osztrák sereg között. A franciák rohammal átkeltek az Adda-folyó erősen védett hídján, és visszaszorították az osztrákokat. A győzelem eredményeként Lombardia és fővárosa, Milánó francia kézbe került. A csata, annak ellenére, hogy csak kisebb ütközet volt, arra bátorította Napóleont, hogy ne elégedjen meg a beosztott katona szerepével, hanem törjön magasabbra.